《病阿速（阿速，蒙古别号也）》
明代·袁凯

杭州阿速病可伤，况复四体多金创。
口粮开除但乞丐，终日哀鸣行路傍。
自言家在云中住，兄弟既死惟爹娘。
往年江南妖贼反，圣旨差我随平章。
同行二千五百辈，辈辈选用皆精强。
孰知江南风土异，不比中原尽平地。
中原地平好驰逐，一人腾骧万人废。
江南地卑山林密，泥深马滑无由立。
角弓着雨软如绵，咫尺相看不能射。
九月十月岁云莫，贼兵突入观音渡。
平章脱身向东去，太半尽死无人顾。
我幸不死病已危，丞相被逐无依归。
异乡此日谁相慰，只似天边孤雁飞。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。